Starfsmenn og foreldrafélag Norðlingaskóla leggja ríka áherslu á að skólastarfið einkennist ávallt af miklu samstarfi skólans við heimilin . Að nemandinn sé í forgrunni og að árangur nemandans náist best með víðtæku samstarfi við nemandann sjálfan og forráðamenn hans . Það er stefna skólans að hlusta á raddir foreldra og gera sér far um að leita alltaf allra leiða til að auka hlutdeild foreldra sem mest í námi nemenda og almennu skólastarfi . Í samstarfi við foreldrafélag skólans hefur skólinn farið fjölbreyttar og óhefðbundnar leiðir til að efla samskipti sín við heimilin . Helstu leiðir í foreldrasamskiptum og upplýsingamiðlun í Norðlingaskóla eru kynningarfundir og ýmsir opnir viðburðir þar sem foreldrahópum er boðið í skólann á ákveðna kynningarfundi og viðburði en þeir hafa frjálsar hendur um hvort þeir sinna boðinu eða ekki . Aðrir þættir eru formleg foreldrasamskipti , rafræn samskipti , töskupóstur og samskipti í gegnum foreldrafélagið . Skólinn býður foreldrum á fjölbreytta viðburði í skólanum en þeim er ætlað að auka þátttöku foreldra í skólastarfinu , efla tengsl starfsfólks við foreldra og tengsl foreldra innbyrðis . Einnig er þessum viðburðum ætlað að skapa jákvæðan skólabrag , veita foreldrum innsýn í skólastarfið og auka hlutdeild þeirra í námi barna sinna . Af helstu viðburðum í skólastarfinu má nefna foreldraskóladaga þar sem foreldrum er boðið að taka þátt í skólastarfi þar sem nemendur kenna áhugaverða hluti sem þeir hafa verið að læra . Aðrir viðburðir eru til dæmis heimsóknir foreldra í kennslustundir á svonefndum foreldraskólavikum sem og söngstundir . Bekkjarkvöld skipa einnig stóran sess þar sem bekkjarfulltrúar halda utan um skipulag þessara kvölda ásamt kennurum . Af stórhátíðum sem skólinn stendur fyrir má einkum nefna jólaskólann , Norðlingaleika og leiksýningu . Fjölskyldum nemenda er boðið að taka þátt í jólaskóla á síðasta degi fyrir jólafrí en þar fer fram fjölbreytt dagskrá . Á Norðlingaleikum er foreldrum boðið að fylgja barni sínu eftir í gegnum hópleik þar sem nemendur spreyta sig í að leysa ýmsar þrautir . Nemendur á mið - og unglingastigi setja árlega upp leikrit og er öllum nemendum skólans og foreldrum boðið á leiksýninguna . Formleg foreldrasamskipti eiga sér stað á skólaboðunardegi og á samráðsdögum . Þau skera sig úr í flokkuninni því gerð er meiri krafa til foreldra að sinna þeim . Ef foreldrar sjá sér ekki fært að mæta á samráðsfundi eða sinna skólaboðun á tilsettum tíma er fundin leið sem hentar foreldrum þannig að tryggt sé að upplýsingum sé komið á framfæri . Á samráðsdögum , sem eru þrisvar á skólaárinu , fara fram formlegir samráðsfundir þar sem nemendur og forráðamenn þeirra eru sérstaklega boðaðir í skólann til að fara yfir námsstöðu , líðan og hegðun barnsins . Undanfari þessara funda er námsmat og matssamtöl sem kennarar hafa tekið einslega við nemendur um námslega stöðu , líðan og áhugamál þeirra . Áherslur úr matssamtölum ásamt vitnisburðarblöðum eru send heim til upplýsinga fyrir foreldra og síðan lögð til grundvallar á samráðsfundi með kennara . Skólaboðunardagur felur í sér heimsóknir starfsmanna inn á heimili nemenda í upphafi skólaárs , ár hvert . Í skólaboðun er upplýsingum um starfshætti og kennslufyrirkomulag vetrarins komið á framfæri og er foreldrum afhent ýmis skrifleg gögn og eyðublöð . Nemendur eru með svokallaðar áformsbækur þar sem þeir gera áform um námsmarkmið vikunnar . Áformsvinna nemenda fellur undir formleg foreldrasamskipti þar sem áformsbækur eru alltaf í töskum nemenda til að foreldrar séu sem best upplýstir um námsframvindu barna sinna . Upplýsingum er að miklu leyti komið á framfæri með rafrænum hætti en þau fara einkum fram í gegnum tölvupóst í Mentor , heimasíðu auk símhringinga . Upplýsingar , sem miðlað er með tölvupósti , eru fjölbreyttar en þar hafa kennarar og foreldrar samskipti sín á milli um námið og líðan nemenda . Kennarar miðla til foreldra því sem helst er á döfinni í hverri viku í föstudagspósti . Skólastjóri sendir foreldrum bréf reglulega og mikilvægum tilkynningum frá skólanum er einnig komið á framfæri í gegnum almennan tölvupóst . Foreldrar og kennarar hafa einnig samskipti sín á milli símleiðis og eru upplýsingar af svipuðum toga og í tölvupósti . Heimasíðan geymir efni um stefnu og áherslur í skólastarfi . Þar eru birtar fréttir og tilkynningar og einnig er myndir úr skólastarfinu að finna á heimasíðunni . Skriflegar upplýsingar sem sendar eru heim með nemendum eru flokkaðar undir töskupóst . Þessi miðill er að verða æ sjaldgæfari og er einna helst notaður þegar koma þarf mikilvægum upplýsingum á framfæri og oft hafa þá sömu upplýsingar einnig verið sendar með tölvupósti . Þetta eru meðal annars áríðandi tilkynningar eins og tímasetning samráðsfunda , upplýsingar frá hjúkrunarfræðingi , samantekt úr matssamtölum og vitnisburðarblöð nemenda . Foreldrafélagið miðlar upplýsingum um samstarfið milli skóla og heimilis og heldur utan um bekkjarfulltrúastarf ásamt kennurum skólans . Foreldrafélaginu er ætlað að efla tengslin milli skóla og heimilis og sinna félagsstarfi nemenda í skólanum .